Az iránymutatás szerint a befektetési portfólióban található eszközöknek elegendő likviditást kell biztosítaniuk a garancia esetleges lehívása esetére, ugyanakkor nagy fokú biztonság és stabilitás fenntartása mellett optimális hozam- és kockázati szint kialakítását célozzák.

A befektetési célkitűzések és a piaci kilátások figyelembevételével befektetési és kockázatkezelési stratégiákat fogadtak el. A befektetések során a cél a különböző rögzített hozamú eszközosztályok közötti fokozottabb diverzifikáció volt.

4.2. Piaci fejlemények 2020-ban

A 2020. évi piaci fejleményeket a Covid19 vírus terjedése, a népegészségügyre és a világgazdaságra gyakorolt pusztító hatása, valamint a kormányok és a központi bankok gyors és határozott szakpolitikai válasza határozta meg.

A fix hozamú eszközök piacai optimista hangnemben kezdték az évet, köszönhetően az USA és Kína közötti kereskedelmi kapcsolatok javulásának és az általában pozitív gazdasági hangulatnak. A tízéves lejáratú német államkötvény (Bund) hozama január közepén elérte a −0,16 %-os szintet, ami visszatekintve az egész év csúcsértékének bizonyult.

Március környékén, amikor a vírus által jelentette fenyegetés egyre nyilvánvalóbbá vált, gyakorlatilag a világ lakosságának több mint a felét kijárási korlátozások alá helyezték, ami globális sokkhatást okozott mind a kínálatot, mind a keresletet illetően, különösen a személyes szolgáltatások terén.

A pénzügyi piacokat világszerte hirtelen sokk érte, amihez a kockázatkerülés és a volatilitás óriási növekedése társult. Az ebből következő „fogd a pénzt és fuss” hangulat az eszközök kényszerű eladásához vezetett, ami árképzési zavarokat okozott, és veszélyeztette a pénzügyi piacok stabilitását.

A részvénypiacok összeroskadtak, a befektetők pedig olyan biztonságos eszközök felé fordultak, mint a Bund, amelynek hozama március közepére hirtelen az éves mélypontot jelentő −0,86 %-ra esett vissza. Az amerikai államkötvények (US Treasuries) hozama még ennél is tovább süllyedt, amit az amerikai Federal Reserve által március elején végrehajtott két, összesen 150 bázispontos sürgősségi kamatcsökkentés váltott ki. A biztonságos eszközök hozamai ezt követően ellenkező irányba fordultak, és a többi fix hozamú eszközével együtt a piaci bizonytalanság és a korlátozott likviditás közepette növekedtek. A Bund hozama éves mélypontjának elérése után tíz nappal visszaállt –0,20 %-ra. Az egyéb európai államkötvények Bundhoz viszonyított hozamkülönbözete jelentősen nőtt, csakúgy, mint az összes többi fix hozamú eszközosztályé.

A bizalom helyreállítása érdekében a kormányok mentőcsomagokat hajtottak végre, a központi bankok pedig példátlanul laza monetáris politikába kezdtek (például az irányadó kamatlábak csökkentésével és/vagy eszközvásárlással). Ez hozzájárult a piacok megnyugtatásához és az eszközértékek helyreállásához. A hozamkülönbözetek a márciusi ingadozást követően áprilistól stabilizálódni kezdtek, és általában csökkenő pályára léptek. A példa nélküli költségvetési csomagok bejelentésének hatására világszerte és Európában – különös tekintettel a 750 milliárd EUR összegű Next Generation EU eszköz bejelentésére – júniusban növekedett a hozamok általános szintje, de a központi bankok továbbra is kedvező finanszírozási feltételeket biztosítottak a legnyilvánvalóbb lefelé mutató kockázatok ellenére. Az év hátralevő részében az euróövezeti hozamok és hozamkülönbözetek összességében fokozatosan csökkentek, és a befektetők bizalma is egyre javult a védőoltások terén elért eredmények fényében, valamint a novemberi amerikai választásokat követő további ösztönző intézkedések reményében. A Bund az évet −0,57 %-on zárta.

Összességében a fix hozamú eszközök piacai, bár nagyon magas volatilitással jellemezhetők, vonzó befektetési lehetőségeket biztosítottak, ami viszont hozzájárult az ESBA-garanciaalap év végi pozitív hozamához.

4.3. A portfólió összetétele és fő kockázati jellemzői

Az ESBA-garanciaalap portfóliójának év végi adatai azt mutatják, hogy a portfólió eszközosztályok és minősítési kategóriák tekintetében jól diverzifikált. Emellett a nem euróban denominált értékpapírok (USD) diverzifikációja is megfigyelhető az amerikai Treasuries és más egyesült államokbeli kibocsátók (pl. szupranacionális szervek, egyéb állami szervek vagy ügynökségek) számára történő allokáció formájában, valamint a portfólió mintegy 6 %-át kitevő értékben készpénz formájában. A devizakockázat fedezett.

A környezetvédelmi, társadalmi és irányítási szempontoknak megfelelő kötvények aránya 2020 végén 9,5 % volt, szemben a 2019 végi 6,9 %-kal. 2020 végén a portfólió futamideje 3,19 év volt, míg átlagos hitelminősítése BBB+ volt.

A portfólió mintegy 33 %-a az 1 évnél rövidebb lejáratú kötvényekből, változó kamatozású kötvényekből és rövid lejáratú pénzpiaci eszközökből állt, amelyek további likviditási puffert biztosítanak a portfólió számára.

A portfólió lejárati, hitelkockázati és likviditási profilját úgy kalibrálták, hogy összhangban álljon az uniós garanciával fedezett ESBA-műveletekből eredő előre jelzett cash-flow-kkal (pl. tervezett lehívások, bevételek).

4.4. Teljesítmény

Az éves teljesítmény kiszámítása idősúlyozott alapon történik, hogy azt ne befolyásolja a portfólió mérete, amely az év folyamán továbbra is növekedett.

Az egészségüggyel kapcsolatos volatilitással és a történelmi mélypontra süllyedt hozamokkal jellemzett piaci környezetben az Alap 2020-ban 1,246 %-os abszolút teljesítményt ért el. Ez a megtérülés összhangban van az ESBA referenciamutatójával (1,23 %). A referenciamutató és a portfólió 2020. évi teljesítményét azonban nagyrészt pozitív görbét mutató hozamok vezérelték. Tekintettel az EU és az USA által elért példátlanul alacsony hozamszintekre, az elkövetkező években a portfóliót és a referenciaértéket kedvezőtlenül befolyásolhatják a görbe ellentétes mozgásai (azaz a hozamok emelkedése).

5.Az ESBA-garanciaalap célösszege és szintje megfelelőségének értékelése

2020. december 31-én az Európai Stratégiai Beruházási Alap keretében aláírt – összes tagállamra kiterjedő – műveletek összességében 82,7 milliárd EUR-t tettek ki, ebből az összegből 57,2 milliárd EUR-t az IIW (629 művelet), 25,5 milliárd EUR-t pedig a kkv-keret (792 művelet) keretében írtak alá. Összességében ez jelentős növekedést mutat 2019. december 31-hez képest, amikor az aláírt műveletek összesen 68,7 milliárd EUR-t tettek ki. A fenti adatok az EBB csoport által az ESBA létrehozása óta aláírt műveletek teljes összegét jelentik, míg a kinnlevő kitettséget csak részben fedezi az ESBA keretében nyújtott uniós garancia. Az utóbbit e szakasz következő bekezdései, valamint a fenti 3. szakasz részletezi. 2020. december 31-én az uniós garanciával fedezett, kintlévő folyósított kitettségek összege 18,9 milliárd EUR volt (16,5 milliárd EUR az infrastruktúra és innováció keret és 2,4 milliárd EUR a kkv-keret vonatkozásában), ami emelkedést jelent a 2019. évi 18,4 milliárd EUR-hoz képest.